**MOCIÓ PER A L’IMPULS DE L’AGENDA RURAL DE CATALUNYA**

A Catalunya, dos de cada tres municipis tenen una densitat de població de menys de 100 hab/km2, tot i que més de la meitat no arriba als 20 hab/ km2. Així mateix, hi ha 336 municipis de menys de 500 habitants, que tot i representar el 35% de la superfície del país, només acullen l’1% de la seva població.

És en aquest context que s’elabora l’Agenda Rural de Catalunya, document estratègic participatiu que recull les aspiracions de les diverses ruralitats del nostre país per fomentar el desenvolupament socioeconòmic, el creixement i la diversificació  
econòmica, el benestar social, la protecció de la natura i la cooperació i interconnexió amb les àrees urbanes.

La redacció de l’Agenda Rural Catalana, feta prenent el marc de referència de la iniciativa del Parlament Europeu per elaborar una Agenda Rural Europea, és una iniciativa de la Comissió Interdepartamental sobre Despoblament Rural, que va encarregar la coordinació del document a una comissió redactora formada per l’Associació d’Iniciatives Rurals de Catalunya (ARCA), l’Associació Catalana de Municipis (ACM), l’Associació de Micropobles de Catalunya (MdC) i el Consell Assessor de Desenvolupament Sostenible (CADS).

Amb aquest encàrrec, es va iniciar un procés participatiu per elaborar una proposta tan àmplia com fos possible, impulsat i vetllat per una Comissió Motora formada per més de 35 entitats representatives del territori i amb ampli coneixement en les diferents matèries. Aquest procés va permetre conèixer l’opinió de més de 1.200 persones que van participar en els diversos tallers organitzats arreu del territori per donar resposta als nombrosos reptes als quals s’enfronta el món rural.

A partir de totes les aportacions rebudes la Comissió redactora va identificar 892 accions, de les quals 277 són prioritàries i 59 tenen un caràcter estratègic Aquestes accions s’han organitzat entorn de set grans reptes:

1. Persones, benestar i repte demogràfic.
2. Transició ecològica.
3. Territori connectat.
4. Sistema agroalimentari.
5. Gestió forestal.
6. Innovació i dinamització social i econòmica.
7. Governança.

L’Agenda Rural ha d’esdevenir un element clau per planificar les polítiques d'equilibri i cohesió territorial del país. Per aquest motiu el seu desplegament es farà a través d’un Pla d’Acció que definirà les accions a portar a terme o bé que han de continuar desenvolupant els diferents departaments de la Generalitat per assolir els reptes identificats.

Els ens locals també hem de ser part activa d’aquesta Agenda Rural de Catalunya en defensa de l’equitat territorial i l’equitat social.

Per tot el que s’exposa, es proposa al Ple l’adopció dels següents

**ACORDS**

1. Instar al Govern de la Generalitat a incorporar les accions que s’inclouen a l’Agenda Rural de Catalunya que siguin de la seva competència en els plans d’acció de cada Departament.
2. Instar al Govern a incorporar les determinacions de l’Agenda Rural als Projectes de Llei que s’impulsin des del propi Govern amb afectació al territori, com la Llei de Territori, l’Estatut del Municipi Rural o la llei de Governs i Finances Locals.
3. Instar als grups parlamentaris del Parlament de Catalunya a incorporar en la seva activitat parlamentària el contingut de les propostes de l’Agenda Rural de Catalunya, especialment l’anomenat “Rural Proofing” en tota l’activitat legislativa.
4. Instar als partits i agrupacions d’electors que es presentin a les eleccions municipals del proper 28 de maig de 2023, a incorporar en els seus programes les propostes de l’Agenda Rural.
5. Incorporar en el Pla d’Acció Municipal aquelles accions de l’Agenda Rural que siguin competència d’aquesta Corporació.
6. Instar al Govern de la Generalitat i a les entitats que han impulsat l’Agenda Rural de Catalunya a concertar una governança de la pròpia agenda que permeti impulsar el seu contingut i avaluar el seu compliment.
7. Instar al Govern de la Generalitat i a les institucions i entitats del nostre país a treballar de manera coordinada les accions que es desenvolupen per al desplegament de l’Agenda 2030 de Catalunya, l’Agenda Rural i l’Agenda per als pobles i les ciutats de Catalunya 2050.
8. Donar trasllat dels presents acords al Govern de la Generalitat i al Parlament de Catalunya. Donar trasllat també a l’Associació de Micropobles de Catalunya (AM), a l’Associació Catalana de Municipis (ACM) i a l’Associació d’iniciatives Rurals de Catalunya (ARCA) al correu agendaruralcat.cat.

Juliol de 2022